Universis in Xto fidelibus præsentes litteras inspecturis Gacius, dictus abbas, et universus Sti Laurentii de abbatia conventus æternam in Domino salutem. Cum omnia Christi membra, non solum quæ in cælis inseparabiliter, incorruptibiliter que Deo adhærent, venerari, verum ea quæ in terris posita militant, diligere debeamus, quatenus ejus membra cupimus memorari, eos præcipue dilectione complectimur qui se ei noscuntur famulatu præcipuo subjecisse. Unde est quod omnibus præsentibus et futuris notum fieri volumus, quod nos religiosos in Christi fratres de Bellilarico, cartusiensis ordinis, habentes præcipue in Christi visceribus commendatos, qui Christum pauperem imitando pium ei exhibent famulatum eorum necessitatibus, de communi assensu et voluntate unanimi, decrevimus subvenire. Eis igitur quicquid habebamus in decimis minutis sive majoribus in parochia de Vif infra terminos eorum, videlicet in territorio de Auvins, de Montibus et de Castellione, tam in blado quam in vino, sive in quibuscumque aliis, quæ ad decimas pertinent, absque retentione aliqua, divino intuitu, in perpetuam eleemosynam concessimus et donavimus quicquid juris habebamus ibidem; et dilectum in Domino Giraldum, priorem ejusdem loci, publice in capitulo nostro investivimus, præsente et approbante et ad unanimem petitionem nostram donationem istam confirmante Vener. Patre Nostro Henrico Autissiodorensi episcopo, qui concessit, ut rata et illibata permaneat in perpetuum, præsentem chartam notari fecimus et sigillorum nostrorum munimine roborari. Et insuper eumdem Dominum Nostrum episcopum rogavimus ut super hoc eis suæ litteras confirmationis concedat. Actum publice in generali capitulo nostro die sexta Augusti anno Domini 1225.